Zmena právnej formy príspevkovej organizácie

Nemocnica s poliklinikou Ministerstva vnútra Slovenskej republiky

na akciovú spoločnosť 

so 100 % majetkovou účasťou štátu
1. Úvod

Ministerstvo vnútra Slovenskej republiky (ďalej len „MV SR“) zriadilo príspevkovú organizáciu Nemocnica s poliklinikou Ministerstva vnútra Slovenskej republiky (ďalej len „Nemocnica s poliklinikou MV SR“), ktorej úlohou je plniť najmä požiadavky zriaďovateľa. 

Činnosť príspevkových organizácií je determinovaná predovšetkým základným právnym predpisom, t. j. zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“). V zmysle ustanovenia § 1 písm. d) zákona o rozpočtových pravidlách tento zákon upravuje zriaďovanie rozpočtových organizácií a príspevkových organizácií a  hospodárenie rozpočtových organizácií a príspevkových organizácií. Hospodárenie príspevkových organizácií je založené na plnení úloh pre zriaďovateľa a dosahovaní výnosov určených v rozpočte. Príspevková organizácia je právnická osoba štátu, obce a vyššieho územného celku, ktorej menej ako 50% výrobných nákladov je krytých tržbami a ktorá je na štátny rozpočet, rozpočet obce alebo na rozpočet vyššieho územného celku zapojená príspevkom. Podľa § 28 ods. 2 zákona o rozpočtových pravidlách príspevková organizácia môže vykonávať so súhlasom zriaďovateľa podnikateľskú činnosť nad rámec hlavnej činnosti, pre ktorú bola zriadená, iba ak plní úlohy určené zriaďovateľom. Náklady na podnikateľskú činnosť musia byť kryté výnosmi z nej. Hlavným cieľom fungovania príspevkovej organizácie je však plnenie úloh zriaďovateľa vymedzené v zriaďovacej listine príspevkovej organizácie.

Podľa § 21 ods. 11 zákona o rozpočtových pravidlách rozpočtové organizácie alebo príspevkové organizácie zriadené rozhodnutím zriaďovateľa možno zrušiť, meniť ich podriadenosť alebo spôsob financovania z rozpočtovej organizácie na príspevkovú organizáciu alebo naopak rozhodnutím zriaďovateľa od prvého dňa nasledujúceho rozpočtového roka po predchádzajúcom písomnom súhlase ministerstva financií. V odôvodnených prípadoch môže minister financií povoliť iný termín. Predchádzajúci písomný súhlas ministerstva financií, ako aj povolenie iného termínu ministrom financií sa nevyžaduje, ak rozpočtová organizácia alebo príspevková organizácia je zriadená osobitným zákonom, alebo ak jej zriaďovateľom je obec alebo vyšší územný celok.  

Nemocnica s poliklinikou MV SR poskytuje zdravotnú starostlivosť, služby súvisiace s poskytovaním zdravotnej starostlivosti vrátane zubnej techniky, predovšetkým príslušníkom Policajného zboru, Hasičského a záchranného zboru, Horskej záchrannej služby, zamestnancom MV SR, ostatným  poistencom zmluvných zdravotných poisťovní, v rozsahu zmluvne dohodnutých podmienok so zdravotnými poisťovňami a ostatným právnickým a fyzickým osobám na základe ich žiadosti, mimo rozsahu zmluvne dohodnutých podmienok so zdravotnými poisťovňami, podľa platných všeobecne záväzných predpisov. Okrem toho poskytuje  aj špecifickú zdravotnú starostlivosť príslušníkom v štátnej službe podľa osobitných predpisov.

Z dôvodu potreby zachovania a skvalitnenia vyššie uvedených činností vykonávaných Nemocnicou s poliklinikou MV SR pre MV SR, Policajný zbor, Hasičský a záchranný zbor, Horskú záchrannú službu, poistencov zmluvných zdravotných poisťovní, ako aj pre ostatné právnické a fyzické osoby a  v zmysle cit. platnej právnej úpravy je možné a zároveň nevyhnutné pristúpiť k zmene právnej formy príspevkovej organizácie  Nemocnica s poliklinikou MV SR v súlade so všeobecne záväznými právnymi predpismi, resp. k zrušeniu predmetnej príspevkovej organizácie a založeniu nového právneho subjektu. MV SR ako zriaďovateľ je zároveň v zmysle ustanovenia § 37 ods. 6 zákona o rozpočtových pravidlách, povinné zosúladiť právne pomery štátnej príspevkovej organizácie, ktorá je zdravotníckym zariadením poskytujúcim zdravotnú starostlivosť podľa osobitného predpisu, so zákonom o rozpočtových pravidlách, v termíne do 31. decembra 2009.          

Zriaďovateľ musí pri zrušení príspevkovej organizácie Nemocnica s poliklinikou MV SR postupovať v súlade s platnou právnou úpravou výberom niektorého z nasledujúcich spôsobov: 

a) zrušiť príspevkovú organizáciu s právnym nástupcom, t. j. zlúčením, rozdelením alebo splynutím príspevkovej organizácie s inou rozpočtovou alebo príspevkovou organizáciou,

b) zrušiť príspevkovú organizáciu bez právneho nástupcu prechodom všetkých práv a povinností na zriaďovateľa.


K zrušeniu príspevkovej organizácie Nemocnica s poliklinikou MV SR s právnym nástupcom zlúčením, rozdelením alebo splynutím príspevkovej organizácie s  inou rozpočtovou alebo príspevkovou organizáciou nie je možné pristúpiť z dôvodu, že MV SR ako ústredný orgán štátnej správy nie je zriaďovateľom rozpočtovej alebo príspevkovej organizácie s rovnakým alebo podobným predmetom činnosti.  


Navrhovaná zmena právnej formy zrušením príspevkovej organizácie Nemocnica s poliklinikou MV SR bez právneho nástupcu prechodom práv a povinností na zriaďovateľa – MV SR a následným vkladom nepeňažného majetku štátu do akciovej spoločnosti vychádza z  možností daných §  21 ods. 10 – 13, § 13a ods. 5 zákona č. 278/1993 Z. z. o správe majetku štátu v znení neskorších predpisov (ďalej len „zákon o správe majetku štátu“) a príslušných ustanovení Obchodného zákonníka. Zároveň je navrhovaná zmena právnej formy v súlade s ustanovením § 8 ods. 9  zákona o rozpočtových pravidlách upravujúcim peňažný vklad, keďže na založenie akciovej spoločnosti sa použije iba nepeňažný vklad, a teda nevyužije sa možnosť daná týmto ustanovením zákona o rozpočtových pravidlách.    



Podľa § 21 ods. 13 zákona o rozpočtových pravidlách, ak príspevková organizácia zaniká zrušením bez právneho nástupcu, práva a povinnosti prechádzajú dňom zrušenia na zriaďovateľa. Takýto postup je nevyhnutný vzhľadom na to, že podľa ustanovenia § 21 ods. 13 zákona o rozpočtových pravidlách, ak k zániku príspevkovej organizácie dochádza rozdelením, zlúčením alebo splynutím, práva a záväzky prechádzajú na právneho nástupcu, ktorým môže byť len rozpočtová alebo príspevková organizácia. 

 
Podľa § 21 ods. 10 zákona o rozpočtových pravidlách MV SR môže byť zakladateľom alebo zriaďovateľom inej právnickej osoby. V súlade s cit. ustanovením zákona o rozpočtových pravidlách MV SR realizuje svoje právo na založenie akciovej spoločnosti so 100 % majetkovou účasťou štátu, pričom ako vklad do základného imania akciovej spoločnosti použije majetok štátu – nepeňažný vklad v súlade s ustanovením  § 13a ods. 5 zákona o správe majetku štátu a s ustanovením  § 8 ods. 9 zákona o rozpočtových pravidlách. 

  Podmienky použitia majetku štátu ako vkladu do základného imania inej právnickej osoby upravuje § 13a ods. 5 zákona o správe majetku štátu, podľa ktorého správca, ktorým je ústredný orgán štátnej správy Slovenskej republiky môže so súhlasom ministerstva financií použiť majetok vo vlastníctve štátu v hodnote neprevyšujúcej 1.000.000,- Sk ako vklad do základného imania právnickej  osoby  alebo  ako  vklad  pri  založení  právnickej  osoby,  ktorej jediným zakladateľom je štát (viď príloha č.1). So súhlasom vlády Slovenskej republiky a s predchádzajúcim súhlasom ministerstva financií môže použiť majetok vo vlastníctve štátu v hodnote prevyšujúcej 1.000.000,-Sk ako vklad do základného imania právnickej osoby alebo ako vklad pri založení právnickej osoby, ktorej jediným zakladateľom je štát.    


Celý proces zmeny právnej formy navrhovaným spôsobom ovplyvňuje skutočnosť, že sa nerealizuje osobitným zákonom, ale podľa ustanovení zákona o rozpočtových pravidlách, preto majetok, ktorý MV SR môže použiť ako vklad do akciovej spoločnosti, sa neposudzuje ako podnik podľa Obchodného zákonníka, ale ako majetok podľa § 2 ods.1 zákona o správe majetku štátu. 

Zákon o správe majetku štátu v ustanovení § 2 ods. 1 definuje majetok štátu na účely tohto zákona ako veci vo vlastníctve Slovenskej republiky vrátane finančných prostriedkov, ako aj pohľadávky a iné majetkové práva Slovenskej republiky. MV SR ako štátna rozpočtová organizácia pri hospodárení s verejnými prostriedkami musí postupovať podľa príslušných ustanovení zákona o rozpočtových pravidlách. Podľa § 8 ods. 9 zákona o rozpočtových pravidlách výdavky štátneho rozpočtu nemožno použiť na majetkovú účasť v inej právnickej osobe alebo na založenie alebo zriadenie inej právnickej osoby ako rozpočtovej alebo príspevkovej organizácie. Na tieto účely možno použiť len štátne finančné aktíva v správe ministerstva financií. V súlade s cit. ustanovením zákona o rozpočtových pravidlách  v spojení s ustanovením § 21 ods. 10 zákona o rozpočtových pravidlách,  MV SR pri založení akciovej spoločnosti môže použiť aj peňažný vklad do základného imania, na financovanie majetkovej účasti však nesmie použiť výdavky štátneho rozpočtu, len štátne finančné aktíva v správe Ministerstva financií SR. MV SR ale  použije na založenie akciovej spoločnosti so 100 % majetkovou účasťou štátu iba nepeňažný vklad – majetok po zrušenej príspevkovej organizácii Nemocnica s poliklinikou MV SR. Spôsob vykonania nepeňažného vkladu je upravený v § 59 Obchodného zákonníka.


Založenie akciovej spoločnosti v súlade s navrhovaným riešením sa spravuje príslušnými ustanoveniami Obchodného zákonníka.


Všeobecnú hodnotu vkladaného majetku ku dňu založenia akciovej spoločnosti určí znalecký posudok. 


Akciová spoločnosť vzniká dňom jej zápisu do obchodného registra.



Základné imanie akciovej spoločnosti tvorí hodnota nepeňažného vkladu  - majetku po zrušenej príspevkovej organizácii Nemocnica s poliklinikou MV SR.


Iné možnosti postupu pri zmene právnej formy príspevkovej organizácie Nemocnica s poliklinikou MV SR nie sú dané v súlade so zákonom o rozpočtových pravidlách a inými všeobecne záväznými právnymi predpismi. 


Navrhované riešenie zmeny právnej formy predmetnej príspevkovej organizácie je v súlade s platnou právnou úpravou rešpektujúc príslušné ustanovenia zákona o rozpočtových pravidlách, zákona o správe majetku štátu a Obchodného zákonníka.  

2. Charakteristika príspevkovej organizácie Nemocnica s poliklinikou MV SR
	Názov príspevkovej organizácie:
	Nemocnica s poliklinikou Ministerstva vnútra Slovenskej republiky

	Sídlo:
	ul. Fraňa kráľa 14,  812 72 Bratislava 

	Identifikačné číslo:
	735558

	Dátum zriadenia:
	01.01.1994

	Základný účel:
	Poskytovanie zdravotnej starostlivosti 

	Právny základ zriadenia: 
	Nemocnica s poliklinikou MV SR bola zriadená ako samostatná príspevková organizácia  zriaďovacou listinou č. p.:VS-236-10/1994 s účinnosťou od 1. januára 1994. Vecné a finančné vymedzenie majetku organizácie bolo doplnené v zriaďovacej listine č. p.: SH-776-27/6-1996 zo 16. decembra 1996 s účinnosťou od 1. januára 1997. Organizácia je právnickou osobou štátu, napojenou príspevkom na štátny rozpočet.

	Predmet činnosti:
	Predmetom činnosti organizácie je poskytovať zdravotnú starostlivosť zamestnancom MV SR, príslušníkom Policajného zboru, poistencom Spoločnej zdravotnej poisťovne, poistencom ostatných zmluvných zdravotných poisťovní v rozsahu zmluvne dohodnutých podmienok podľa liečebného poriadku a zdravotnícky zabezpečovať výkon služobnej činnosti.              

	Pohľadávky:
	Organizácia k 30. 6. 2008 eviduje celkom 80 pohľadávok, z tohto 42 tvoria pohľadávky z obchodného styku  v celkovej výške 16 927 825,00 Sk, 38 pohľadávok v celkovej  výške 2 067 873,81 Sk, t. j. hlavne pôžičky zo sociálneho fondu, pôžičky voči zamestnancom za neodvedené tržby a nevyúčtované stravné lístky. 

	Záväzky:
	Organizácia k 30. 6. 2008 eviduje 175 prípadov - záväzky z obchodného styku v celkovej výške 2 035 341,00 Sk. 

	Prehľad otvorených súdnych sporov a exekučných konaní:
	Organizácia k  30.6.2008 vedie celkom 1 súdný spor,  a to náhradu škody na zdraví vo výške 927 000,00 Sk, v ktorom  je Nemocnica s poliklinikou MV SR ako žalovaná strana .  

	Rozpočet a stav rozpočtového hospodárenia (vyrovnaný, deficitný, suficitný):
	Organizácia hospodárila podľa svojho rozpočtu výnosov, nákladov a hospodárskeho výsledku.  V rokoch 2004, 2005, 2006, 2007 organizácia dosiahla nasledujúci hospodársky výsledok (výsledok hospodárenia bežného účtovného obdobia): -33 320 527,00 Sk, -35 387 315,00 Sk,-16 362 470,00 Sk, -20 375 599,00 Sk. K 30.06.2008 organizácia dosiahla výsledok hospodárenia: -9 146 tis. Sk.

	Personalistika plánovaný počet zamestnancov celkom:
	260, 

z toho nezdravotnícki zamestnanci 93 a 

zdravotnícki zamestnanci 167

	Počet nezdravotníckych  zamestnancov odmeňovaných pri výkone práce vo verejnom záujme 
	Plánovaný počet – 93.  

Skutočný stav k 30.6.2008 – 82.

	Počet zdravotníckych zamestnancov vo výkone prác vo verejnom záujme (rozpočtom napojených na ZP):
	Plánovaný počet – 167. 

Skutočný stav k 30.6.2008 – 157

	Plánovaný (upravený) počet policajtov:
	77

	Skutočný počet policajtov k 30.6.2008
	65

	Počet neobsadených miest policajtov k 30.6.2008 
	12


3. Postup pri zmene právnej formy príspevkovej organizácie Nemocnica s poliklinikou MV SR na akciovú spoločnosť so 100 % majetkovou účasťou štátu  

MV SR ako zriaďovateľ rozhodnutím zruší príspevkovú organizáciu Nemocnica s poliklinikou MV SR bez právneho nástupcu. Príspevková organizácia zanikne na základe rozhodnutia MV SR ku dňu predchádzajúcemu dňu vzniku akciovej spoločnosti. Práva a povinnosti prejdú na MV SR podľa § 21 ods. 13 zákona o rozpočtových pravidlách len v deň zrušenia príspevkovej organizácie. Predmetom nepeňažného vkladu bude majetok po príspevkovej organizácii Nemocnica s poliklinikou MV SR (nehnuteľný majetok a hnuteľný majetok). Predmet nepeňažného vkladu sa rozdelí medzi základné imanie a rezervný fond v zmysle požiadaviek Obchodného zákonníka.

MV SR ako ústredný orgán štátnej správy so súhlasom vlády SR vykoná na základe zákona o rozpočtových pravidlách, zákona o správe majetku štátu a  Obchodného zákonníka nepeňažný vklad majetku do akciovej spoločnosti. MV SR bude zakladateľom a jediným akcionárom akciovej spoločnosti, ktorej základné imanie bude pozostávať z nepeňažného vkladu majetku štátu. 

Nepeňažný vklad majetku štátu do základného imania akciovej spoločnosti so 100 % majetkovou účasťou štátu sa realizuje podľa § 13a ods. 5 písm. b) zákona o správe majetku štátu. 

Prechod práv a povinností vyplývajúci z obchodných a  iných vzťahov kontinuálne neprechádza na novú akciovú spoločnosť. Právnym nástupcom bude MV SR. Kontinuálny prechod by bolo možné zabezpečiť len v prípade, ak predmetom nepeňažného vkladu by bol podnik alebo časť podniku, čo zo zákona o správe majetku štátu jednoznačne nevyplýva. Predmetom nepeňažného vkladu budú samostatné zložky majetku. Po zmene právnej formy na akciovú spoločnosť budú uzatvorené nové dodávateľské a odberateľské vzťahy. Riziká vyplývajúce z neznámych záväzkov alebo rizík znáša MV SR, keďže podľa zákona o rozpočtových pravidlách ak príspevková organizácia zaniká zrušením bez právneho nástupcu, práva a povinnosti prechádzajú dňom zrušenia na zriaďovateľa.

Prechod pracovnoprávnych vzťahov sa vykoná v súlade so Zákonníkom práce a právom Európskej únie. Podstata prechodu pracovnoprávnych vzťahov je založená na prechode činností z MV SR na akciovú spoločnosť. Podľa ustanovenia § 28 ods. 1 Zákonníka práce, ak sa prevádza zamestnávateľ alebo časť zamestnávateľa alebo ak sa prevádza úloha alebo činnosť zamestnávateľa alebo ich časť k inému zamestnávateľovi, prechádzajú práva a povinnosti z pracovnoprávnych vzťahov voči prevedeným zamestnancom na preberajúceho zamestnávateľa. Práva a povinnosti z pracovnoprávnych vzťahov zamestnancov Nemocnice s poliklinikou MV SR zostávajú po prechode na akciovú spoločnosť zachované vrátane valorizácie mzdy. V prípade príslušníkov Policajného zboru, budú títo v súlade s ustanovením  §  41 ods. 1  písm. b)   a ods. 2 zákona  č. 73/1998 Z. z.  o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon č. 73/1998 Z. z.“), vyslaní na plnenie služobných úloh v akciovej spoločnosti, a ich miesta budú systemizované ako miesta v činnej zálohe, ktoré schváli príslušným rozhodnutím minister vnútra  Slovenskej republiky.

Majetkom štátu podľa § 2 ods. 1 zákona o správe majetku štátu nie sú záväzky.  Predmetom vkladu  podľa § 13a ods. 5 zákona o správe majetku štátu nie sú záväzky. MV SR ako správcovi majetku štátu zostanú záväzky, ktoré budú uhradené z peňažných prostriedkov, t. j. tej zložky majetku, ktorá nie je predmetom nepeňažného vkladu. 

MV SR predpokladá zrušenie príspevkovej organizácie Nemocnica s poliklinikou MV SR k 31. decembru 2008 s predchádzajúcim písomným súhlasom ministra financií SR a vznik akciovej spoločnosti Nemocnica svätého Michala, a. s. (ďalej len „akciová spoločnosť“),  k 1. januáru 2009. 

Vzťah medzi štátom zastúpeným MV SR a akciovou spoločnosťou so 100% majetkovou účasťou štátu bude vzťahom zakladateľa a akciovej spoločnosti, kde všetky právne náležitosti budú špecifikované v zakladateľskej listine a stanovách akciovej spoločnosti. Postavenie orgánov spoločnosti, a to valného zhromaždenia, predstavenstva a dozornej rady, a ich vzájomné vzťahy budú vymedzené stanovami spoločnosti. Výkon práv jediného akcionára v  akciovej spoločnosti so 100% majetkovou účasťou štátu bude vykonávať MV SR,  ktoré ako ústredný orgán štátnej správy je zakladateľom akciovej spoločnosti. V zmysle ustanovení Obchodného zákonníka v  spoločnostiach s jediným akcionárom vykonáva pôsobnosť valného zhromaždenia tento akcionár, v tomto prípade minister vnútra ako štatutárny orgán MV SR, rozhodnutím formou notárskej zápisnice.  V stanovách bude vytvorený priestor pre akcionára, aby prostredníctvom rozhodnutí valného zhromaždenia rozhodoval vo všetkých zásadných otázkach akciovej spoločnosti, a to najmä v oblastiach personálneho obsadenia, odmeňovania a podmienok výkonu funkcií členov orgánov spoločnosti, ako aj v ďalších oblastiach týkajúcich sa zásadných otázok fungovania spoločnosti. Z určeného predmetu činnosti vyplynú aj záväzky, ktoré bude mať akciová spoločnosť v rámci svojej činnosti voči zakladateľovi. 
Akciová spoločnosť sa založí do 31. decembra 2008.  Ak spoločnosť zakladá jeden zakladateľ, spoločnosť sa zakladá zakladateľskou listinou, ktorá musí byť vyhotovená vo forme notárskej zápisnice o právnom úkone. Súčasťou zakladateľskej listiny sú aj stanovy.  Akciová spoločnosť bude založená bez výzvy na upisovanie akcií a bez konania ustanovujúceho valného zhromaždenia podľa § 172 Obchodného zákonníka. Ak sa spoločnosť zakladá bez výzvy na upisovanie akcií, musí zakladateľská listina obsahovať rozhodnutie zakladateľa o založení spoločnosti, rozhodnutie o schválení stanov spoločnosti a rozhodnutie o voľbe orgánov spoločnosti, ktoré je podľa stanov oprávnené voliť valné zhromaždenie. Notárska zápisnica, v ktorej je vyhotovená zakladateľská listina, obsahuje aj schválené stanovy.      

Založenie akciovej spoločnosti predpokladá prípravu zakladateľskej listiny, ktorej predchádza najmä proces znaleckého dokazovania a stanovenie všeobecnej hodnoty predmetu nepeňažného vkladu do základného imania spoločnosti,  prípravu stanov spoločnosti s konštituovaním orgánov spoločnosti a vymedzením ich pôsobnosti.

Nepeňažný vklad do základného imania akciovej spoločnosti bude ocenený v súlade s vyhláškou Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku. Základom pre stanovenie hodnoty majetku štátu s cieľom vykonania nepeňažného vkladu je znalecký posudok. 

Náklady spojené so založením akciovej spoločnosti bude v plnej výške znášať akciová spoločnosť prostredníctvom zriaďovacích nákladov. Zriaďovacie náklady pozostávajú predovšetkým z nákladov na vypracovanie znaleckých posudkov, poplatkov spojených so zápisom do obchodného registra, poplatkov spojených s vyhotovením notárskej zápisnice a pod. 

V súlade s § 175 Obchodného zákonníka návrh na zápis do Obchodného registra podá predstavenstvo s podpisom všetkých členov predstavenstva. Podľa § 62 ods. 1 Obchodného zákonníka návrh na zápis sa podáva do 90 dní od založenia spoločnosti. 

Podanie návrhu na zápis do Obchodného registra sa predpokladá čo najskôr tak, aby akciová spoločnosť bola do Obchodného registra zapísaná dňom 1. januára 2009.     

4.  Ekonomické aspekty zmeny právnej formy príspevkovej organizácie Nemocnica s poliklinikou MV SR na akciovú spoločnosť so 100 % majetkovou účasťou štátu

4.1 Charakteristika hospodárenia 


Finančná situácia príspevkovej organizácie Nemocnica s poliklinikou MV SR systematicky a komplexne odráža kvalitu tejto organizácie a jej ekonomickú úroveň, a preto je dobrým východiskom a prostriedkom určenia silných a slabých stránok činností predmetnej príspevkovej organizácie. Sú to jednak vnútorné súvislosti finančnej analýzy, ale nemenej dôležité sú i vonkajšie súvislosti finančnej analýzy. 
Prostredníctvom svojej finančnej situácie sa príspevková organizácia Nemocnica s poliklinikou MV SR prezentuje zriaďovateľovi, ale aj partnerom na trhu, na základe čoho sa hodnotia a určujú podmienky pre podnikateľské vzťahy. Finančná situácia  poskytuje celkovú charakteristiku príspevkovej organizácie Nemocnica s poliklinikou MV SR, ktorá umožňuje zdravo financovať jej činnosť, t. j. správne voliť zdroje financovania potrieb a získané zdroje premiestňovať do jednotlivých zložiek majetku. 


Na finančnú situáciu v príspevkovej organizácii Nemocnica s poliklinikou MV SR má vplyv externé, resp. interné prostredie danej organizácie. Ďalšími dôležitými determinantmi finančnej situácie predmetnej príspevkovej organizácie je analýza výrobku, resp. produktu, analýza slabých a silných stránok a analýza postavenia na trhu príspevkových organizácií.
Prehľad o výsledkoch hospodárenia príspevkovej organizácie Nemocnica s poliklinikou     MV SR :

Skrátená štruktúra výkazu ziskov a strát za  rok 2006,2007 a k 30.6.2008 (v tis. Sk)

	N Á K L A D Y
	31.12.2006
	31.12.2007
	30.6.2008

	
	
	
	

	Spotreba materiálu
	 24725
	 23868
	12438 

	Spotreba energie
	6385
	7515
	3808

	Spotreba ostatných neskl. dodávok
	-
	-
	-

	Predaný tovar
	-
	-
	-

	Opravy a udržiavanie
	6398
	9325
	2456

	Cestovné
	164
	188
	84

	Náklady na reprezentáciu
	3
	2
	1

	Ostatné služby
	7283
	6804
	4020

	Mzdové náklady
	81809
	89592
	47266

	Náklady na zákonné zdravotné a soc. poistenie
	25813
	28392
	15367

	Ostatné sociálne poistenie
	428
	700
	378

	Zákonné sociálne náklady
	2965
	3181
	1776

	Ostatné sociálne náklady
	-
	-
	-

	Odpisy DNM a DHM
	31155
	30863
	15483

	Zostatková cena predaného DNM a DHM
	-
	-
	-

	Predaný materiál
	-
	11
	-

	
	
	
	

	S P O L U   N Á K L A D Y
	188 686
	202 179
	104 145

	 
	
	
	

	V Ý N O S Y
	
	
	

	Tržby za vlastné výrobky
	-
	-
	-

	Tržby z predaja služieb
	103526
	105 311
	56222

	Tržby za predaný tovar
	-
	-
	-

	Zmena stavu zásob nedok. výroby
	-
	-
	-

	Zúčtovanie fondov
	-
	-
	-

	Iné ostatné výnosy
	3
	1569
	84

	Tržby z predaja DNM a DHM
	 -
	 -
	 -

	Výnosy z dlhodobého finančného majetku
	 -
	 -
	 -

	Tržby z predaja materiálu
	-
	11
	-

	Výnosy z krátkodobého finančného majetku
	-
	-
	-

	Príspevok na bežné výdavky
	68180
	74281
	38693

	 
	
	
	

	S P O L U   V Ý N O S Y  
	172 323
	181 804
	94 999

	 
	
	
	

	Výsledok hospodárenia 
	- 16 362
	-20 376
	-9 146

	Výsledok hospodárenia po zdanení
	
	
	


Výkaz ziskov a strát nám umožňuje  analyzovať faktory, ktoré determinovali tvorbu hospodárskeho výsledku. Ďalej nám výkaz ziskov a strát umožňuje uskutočniť veľmi podrobnú analýzu nákladovosti predmetnej príspevkovej organizácie. Nákladovosť má v konečnom dôsledku vplyv na celkovú efektívnosť podnikania.

Z vyššie uvedeného prehľadu výsledkov hospodárenia príspevkovej organizácie Nemocnica s poliklinikou MV SR je zrejmé, že v nákladovej časti sú najvýznamnejšími položkami: materiálové a mzdové náklady, odpisy DNM a DHM a náklady na zákonné  a sociálne poistenie, ktoré spolu tvoria významnú časť z celkových nákladov. Z pohľadu možných rezerv v budúcnosti je preto nevyhnutné zamerať sa práve na optimalizáciu ľudských zdrojov a dosiahnutie výhodnejších dodávateľských podmienok pri nákupe materiálu. Ďalší rozvoj akciovej spoločnosti bude vyžadovať investície predovšetkým do rozvoja a procesov zvyšujúcich kvalitatívnu úroveň poskytovaných služieb.

4.2 Hodnota majetku 

Celkový východiskový majetok príspevkovej organizácie Nemocnica s poliklinikou MV SR  

	Účtovné obdobie:
	Majetok spolu (údaje v tis. Sk):

	30.12.2006
	351545

	30.12.2007
	336313

	30.06.2008
	326464


4.3
Prínos procesu zmeny právnej formy príspevkovej organizácie Nemocnica s poliklinikou MV SR  na akciovú spoločnosť so 100 % majetkovou účasťou štátu
Základnými prínosmi vykonaného procesu zmeny právnej formy bude:

· možnosť zlúčenia s akciovou spoločnosťou Nemocnica Ministerstva obrany, a. s., podľa Koncepcie vojenského zdravotníctva,

· akciová spoločnosť bude vystavená otvorenému trhovému prostrediu, ktoré vytvorí tlak na jej efektívne fungovanie a hospodárenie. To prinesie aj zvýšenú kvalitu v poskytovaní služieb pre rezort MV SR, ostatné štátne organizácie, resp. pre súkromný sektor,

· transparentné hospodárenie, 

· v prípade správne definovaného podnikateľského plánu bude akciová spoločnosť samofinancovať svoj ďalší rozvoj, čo eliminuje požiadavky na štátny rozpočet.

Navrhnutý model zmeny právnej formy príspevkovej organizácie Nemocnica s poliklinikou MV SR na akciovú spoločnosť teda predpokladá zníženie nákladov vynakladaných zo štátneho rozpočtu na zabezpečenie jej činnosti a predovšetkým umožní novovzniknutej akciovej spoločnosti účinnejšie využívať výhody komerčného prostredia. Pre rezort sa tým vytvoria predpoklady pre ďalší rozvoj dotknutého subjektu, ako aj pre zvýšenie ziskovosti a rentability budúcej akciovej spoločnosti. 
5. Proces zmeny právnej formy 

            V prvom kroku bol pripravený návrh zmeny právnej formy, ktorý bude po schválení vládou SR implementovaný v príspevkovej organizácii Nemocnica s poliklinikou MV SR podľa ďalej uvedeného harmonogramu. 
5.1   Schválenie návrhu zmeny právnej formy 


Realizácii návrhu zmeny právnej formy predchádza schválenie  vládou SR, ktorá schváli zmenu právnej formy príspevkovej organizácie Nemocnica s poliklinikou MV SR na  akciovú spoločnosť a vysloví súhlas s nepeňažným vkladom majetku štátu do akciovej spoločnosti.

5.2 Identifikácia skutkového stavu príspevkovej organizácie Nemocnica s poliklinikou MV SR 


Po schválení návrhu zmeny právnej formy bude prebiehať proces detailnej identifikácie majetku, práv a záväzkov príspevkovej organizácie a na základe toho vymedzenie predmetu nepeňažného vkladu vykonaním nasledujúcich úkonov:

· účtovná závierka,

· vymedzenie majetku:

· súpis majetku

· listy vlastníctva – pozemky a stavby

· identifikácia skutkového stavu majetku v procese znaleckého dokazovania


· zosúladenie účtovného stavu majetku so skutkovým stavom identifikovaným v procese znaleckého dokazovania,

· zoznam licencií, certifikátov a oprávnení,

· súpis zmluvných vzťahov vrátane posúdenia rizík s nimi spojenými:

· dodávateľsko-odberateľské vzťahy, nájomné zmluvy,

· zoznam zamestnancov (ich kvalifikačná štruktúra, organizačná štruktúra organizácie),

· súdne spory, právne a iné potenciálne riziká; zmenky: určenie druhu a výšky pohľadávok a záväzkov štátu

· znalecký posudok: 

· stanovenie všeobecnej hodnoty predmetu nepeňažného vkladu, 

· určenie výšky základného imania a rezervného fondu,

· príprava stanov akciovej spoločnosti,

· príprava zakladateľskej listiny akciovej spoločnosti ,

· príprava volieb členov dozornej rady (zamestnanci),

· riešenie pracovnoprávnych vzťahov (civilní zamestnanci): 

· dohoda zamestnávateľov o počte zamestnancov, ktorí sa v rámci zmeny právnej formy príspevkovej organizácie delimitujú k novému (preberajúcemu) zamestnávateľovi. Súčasťou dohody je zoznam preberaných zamestnancov,                       

· písomná informácia doterajšieho zamestnávateľa (príspevkovej organizácie) pre zástupcov zamestnancov (príslušnú odborovú organizáciu) o plánovanom prechode práv a povinností podľa ustanovenia § 29 Zákonníka práce z príspevkovej organizácie na akciovú spoločnosť, 

· písomná informácia doterajšieho zamestnávateľa (príspevkovej organizácie) pre zamestnancov o plánovanom prechode práv a povinností podľa ustanovenia § 29 Zákonníka práce z príspevkovej organizácie na akciovú spoločnosť, 

· písomné oznámenie preberajúceho zamestnávateľa (akciová spoločnosť) zamestnancom, že sa stane ich zamestnávateľom („Oznámenie o prechode práv a povinností vyplývajúcich z pracovnoprávneho vzťahu z pôvodného zamestnávateľa na novú akciovú spoločnosť“, ktoré je neoddeliteľnou súčasťou pracovnej zmluvy zamestnancov),

· povinnosť príspevkovej  organizácie odhlásiť zamestnancov z príslušnej pobočky Sociálnej poisťovne a z príslušných pobočiek zdravotných poisťovní, 

· povinnosť akciovej spoločnosti prihlásiť zamestnancov do príslušnej pobočky Sociálnej poisťovne a do príslušných pobočiek zdravotných poisťovní, 

· vypracovanie organizačno-právnych noriem akciovej spoločnosti (napr. štatút predstavenstva,  štatút dozornej rady, organizačný poriadok,  mzdový poriadok, príp. pracovný poriadok),

· riešenie pracovnoprávnych vzťahov (príslušníci Policajného zboru): 

· príslušníci Policajného zboru budú v súlade s ustanovením  §  41 ods. 1  písm. b)   a ods. 2  zákona č. 73/1998  Z. z. vyslaní na plnenie služobných úloh v akciovej spoločnosti, a ich miesta budú systemizované ako miesta v činnej zálohe, ktoré schváli príslušným rozhodnutím minister vnútra  Slovenskej republiky,

· prípadne budú prevedení alebo preložení na inú funkciu, pričom sa táto skutočnosť podľa § 225 ods. 2 písm. b) zákona č. 73/1998 Z. z. vopred prerokuje s príslušným odborovým orgánom.

5.3  Založenie akciovej spoločnosti
V súlade s príslušnými ustanoveniami Obchodného zákonníka, vykoná MV SR akt založenia akciovej spoločnosti so 100 % majetkovou účasťou štátu v dostatočnom predstihu tak, aby akciová spoločnosť vznikla k 1. januáru 2009. Majetok príspevkovej organizácie Nemocnica s poliklinikou MV SR, s ktorým doteraz príspevková organizácia hospodárila ako správca majetku štátu, bude súčasťou nepeňažného vkladu do novozaloženej akciovej spoločnosti a bude ohodnotený znaleckým posudkom pred vznikom akciovej spoločnosti.

Obchodné meno novozaloženej akciovej spoločnosti bude Nemocnica svätého Michala, a. s. (ďalej len „NM, a. s.“).

Zakladateľ v zakladateľskej listine rozhodne: 

· o založení akciovej spoločnosti, 

· o schválení zakladateľskej listiny a stanov akciovej spoločnosti,

· prebehne voľba orgánov spoločnosti.

 
Zakladateľská listina spolu so stanovami bude vyhotovená vo forme notárskej zápisnice. Notárska zápisnica, uznesenie vlády SR, ktorým schválila výšku nepeňažného vkladu a znalecký posudok sa prikladajú k návrhu na zápis do Obchodného registra.  


Novozvolení členovia orgánov akciovej spoločnosti predložia písomný súhlas s prijatím funkcií členov predstavenstva a dozornej rady. 

Predstavenstvo novozaloženej akciovej spoločnosti podá návrh na zápis do Obchodného registra, ktorý  musí byť podpísaný všetkými členmi predstavenstva a ich podpisy musia byť úradne overené. Návrh na zápis však môže podať aj splnomocnenec na základe špeciálneho plnomocenstva, podpísaného všetkými členmi predstavenstva, ktoré musia byť úradne overené. Úradne overený musí byť aj podpis splnomocnenca.    
5.4 Vznik akciovej spoločnosti

Predpokladaný termín vzniku akciovej spoločnosti je do 30 dní odo dňa založenia akciovej spoločnosti, najneskôr dňa 1. januára 2009. Akciová spoločnosť vzniká dňom zápisu do Obchodného registra.

Týmto dňom akciová spoločnosť môže uzatvárať zmluvy, vykonávať podnikateľskú činnosť, založiť účtovníctvo, zaevidovať sa ako platiteľ daní z príjmov, príspevkov vyplývajúcich zo zákonov o sociálnom poistení a zdravotnom poistení a uskutočniť ďalšie potrebné kroky pre ich činnosť.

5.5 Povinnosti akciovej spoločnosti bezprostredne po jej vzniku

Po vzniku akciovej spoločnosti bude zabezpečená emisia akcií a zápisy do centrálneho depozitára. Zároveň po dni vzniku bude akciová spoločnosť povinná zaregistrovať sa u  jednotlivých verejnoprávnych inštitúcií v súlade s platnou legislatívou. 

Na základe znaleckých posudkov vypracovaných k dátumu vzniku akciovej spoločnosti sa potvrdí výška základného imania a vyrovnajú sa rozdiely v hodnote základného imania  vzniknuté medzi dátumom založenia a dátumom vzniku akciovej spoločnosti formou zníženia alebo zvýšenia základného imania. 

Na základe vyššie uvedených znaleckých posudkov akciová spoločnosť zaradí majetok do účtovnej evidencie a vypracuje odpisový plán dlhodobého hmotného majetku.

6. Harmonogram opatrení na uskutočnenie zmeny právnej formy príspevkovej organizácie Nemocnica s poliklinikou MV SR na akciovú spoločnosť so 100 % majetkovou účasťou štátu

	Č. o.
	Znenie opatrenia
	Zodpov. Gestor
	Termín splnenia

	
	
	
	28.11.
	11.12.
	12.12.
	15.12.
	16.12.
	17.12.
	31.12.
	1.1.
	7.1.

	1.
	Písomne informovať zástupcov zamestnancov a zamestnancov odovzdávajúcim zamestnávateľom (NsP MV SR) v zmysle § 29 zákona č. 311/2001 Z. z. Zákonník práce v znení neskorších predpisov, o prechode práv a povinností z pracovnoprávnych vzťahov na nového zamestnávateľa  a súčasne písomne informovať zástupcov zamestnancov a zamestnancov preberajúcim zamestnávateľom  (NM, a. s.) v zmysle § 29 zákona č. 311/2001 Z. z. Zákonník práce v znení neskorších predpisov, o prechode práv a povinností z pracovnoprávnych vzťahov na nového zamestnávateľa   
	MV SR
	
	
	
	
	
	
	
	
	

	2. 
	Vypracovať návrh na vykonanie organizačnej zmeny a zmeny tabuliek zloženia a počtov
	MV SR
	
	
	
	
	
	
	
	
	

	3.
	Zrušiť príspevkovú organizáciu NsP MV SR  k 31.12.2008 rozhodnutím MV SR ako zriaďovateľa  podľa § 21 ods. 11 a 13 zákona č. 523/2004 Z. z.  
	MV SR    
	
	
	
	
	
	
	
	
	

	4.


	V súlade so zakladateľskou listinou a stanovami určiť prvých členov predstavenstva a dozornej rady  novozaloženej NM, a. s.
	MV SR
	
	
	
	 
	 
	 
	 
	 
	 

	5.
	Voľba zástupcov zamestnancov do dozornej rady NM, a. s. 
	MV SR
	
	
	
	
	
	
	
	
	

	6.
	Po odsúhlasení materiálu vládou SR vyhotoviť zakladateľskú listinu a stanovy NM, a. s.,  ako akciovej spoločnosti so 100 % majetkovou účasťou štátu vo forme notárskej zápisnice
	MV SR
	
	
	
	
	
	
	
	
	 

	7.
	Vydať rozkaz ministra vnútra SR o prechode majetku, práv a záväzkov zo zrušenej NsP MV SR na MV SR ako zriaďovateľa

 
	MV SR
	
	
	
	
	
	
	
	
	

	8.
	Zabezpečiť organizačno - právne normy novozaloženej  NM, a. s. - Organizačný poriadok, Pracovný poriadok, Štatúty predstavenstva a dozornej rady, Mzdový poriadok 
	predstavenstvo NM, a. s.
	
	
	
	
	
	
	
	
	 

	9.
	Zabezpečiť podpisové vzory, výpis z registra trestov nie starší ako 3 mesiace a súhlasné vyhlásenie s vymenovaním členov predstavenstva a dozornej rady 
	MV SR 
	
	
	
	
	
	
	
	
	

	10.
	Pripraviť návrhy na úpravu dodávateľsko-odberateľských zmluvných vzťahov v súvislosti so zrušením  NsP MV SR
	riaditeľ  NsP MV SR
	
	
	
	
	
	
	
	
	

	11.
	Pripraviť podklady na zabezpečenie oprávnenia na vykonávanie predmetu činnosti (zdravotná starostlivosť) novozaloženej NM, a. s.
	predstavenstvo NM, a. s.
	
	
	
	
	
	
	
	
	

	12.
	Podať návrh na zápis novozaloženej NM, a. s., do obchodného registra (ďalej len ,,OR"). 
	predstavenstvo NM, a. s.
	
	
	
	
	
	
	
	
	

	13.
	Podať návrh na zápis vlastníckych práv v katastri nehnuteľností ku dňu prechodu vlastníckeho práva z NsP MV SR  na NM, a. s. (t. j. ku 1.1.2009)   
	predstavenstvo NM, a. s.
	
	
	
	
	
	
	
	
	

	14.
	Vyhotoviť protokol o prechode správy majetku, práv a záväzkov z NsP MV SR na MV SR ako zriaďovateľa. Protokol sa vyhotoví v slovenských korunách aj v eurách.
	riaditeľ  NsP   MV SR,     MV SR
	
	
	
	
	
	
	
	
	

	15.
	Pripraviť dohody o zmene pracovnej zmluvy pre všetkých zamestnancov, v ktorých bude vyjadrený prechod režimu odmeňovania podľa zákona č. 553/2003 Z. z. na režim Zákonníka práce
	predstavenstvo NM, a. s.
	
	
	
	
	
	
	
	
	

	16.
	Zrušiť IČO, DIČ  príspevkovej organizácie  NsP MV SR k 31.12.2008 a zrušenie oznámiť  dotknutým subjektom 
	riaditeľ  NsP MV SR
	
	
	
	
	
	
	
	
	

	17.
	Uzavrieť účtovné knihy NsP MV SR a zostaviť riadnu účtovnú závierku ku 31.12.2008 v zmysle zákona č. 431/2002 Z. z. o účtovníctve v znení neskorších predpisov a predložiť ich zriaďovateľovi
	riaditeľ  NsP MV SR 
	
	
	
	
	
	
	
	
	

	18.
	Vykonať inventarizáciu majetku  NsP MV SR k 31.12.2008 v zmysle § 29 zákona č. 431/2002 Z. z. o účtovníctve v  znení neskorších predpisov
	riaditeľ  NsP MV SR 
	
	
	
	
	
	
	
	
	

	19.
	Vysporiadať a zrušiť účty  NsP MV SR vedené v Štátnej pokladnici k 31.12.2008, požiadať Štátnu pokladnicu o vyradenie používateľov z Rozpočtového informačného systému  a túto skutočnosť oznámiť dotknutým subjektom. Prerokovať so Štátnou pokladnicou možnosť presmerovania platieb na nástupnícke účty zriaďovateľa 
	riaditeľ  NsP  MV SR ,        MV SR  
	
	
	
	
	
	
	
	
	

	20.
	Vypracovať dosahy zmeny právnej formy NsP  MV SR na NM, a. s., na štátny rozpočet 
	riaditeľ  NsP  MV SR ,        MV SR  
	
	
	
	
	
	
	
	
	

	21.
	Ukončiť hospodárenie príspevkovej organizácie NsP MV SR k 31.12.2008, vysporiadať finančné vzťahy so štátnym rozpočtom za rok 2008 v zmysle pokynu MF SR na zúčtovanie finančných vzťahov so štátnym rozpočtom za rok 2008  
	riaditeľ  NsP   MV SR ,          MV SR  
	
	
	
	
	
	
	
	
	

	22.
	Oznámiť Štatistickému úradu Slovenskej republiky zrušenie príspevkovej organizácie NsP MV SR k 31.12.2008
	riaditeľ  NsP   MV SR
	
	
	
	
	
	
	
	
	

	23.
	Odhlásiť zamestnancov NsP MV SR  zo Sociálnej poisťovne, a. s., a zdravotných poisťovní ku dňu zrušenia NsP MV SR (31.12.2008)
	riaditeľ  NsP   MV SR
	
	
	
	
	
	
	
	
	

	24.
	Prihlásiť zamestnancov NsP MV SR do Sociálnej poisťovne, a. s., a zdravotných poisťovní k 1.1.2009 novým zamestnávateľom - NM, a. s.
	  NM, a. s. 
	
	
	
	
	
	
	
	
	

	25.


	Vypracovať predbežný finančný plán novozaloženej   NM, a. s.
	predstavenstvo NM, a. s. 
	
	
	
	
	
	
	
	
	

	26.
	Zabezpečiť zodpovedajúcimi personálnymi opatreniami zaradenie príslušníkov Policajného zboru do činnej zálohy a ich následné ustanovenie do funkcií v tejto zálohe dňom 1.1.2009
	MV SR
	
	
	
	
	
	
	
	
	

	27.
	Požiadať Štátnu pokladnicu o  založenie bankového účtu klienta NM, a. s., s predložením predpísaných dokumentov, ku dňu jej vzniku a oznámiť ho dotknutým subjektom 
	predstavenstvo NM, a. s.
	
	
	
	
	
	
	
	
	

	28.
	Zaregistrovať  IČO, DIČ ku dňu vzniku NM, a. s., na príslušných orgánoch a oznámiť ich dotknutým subjektom   
	NM, a. s.
	
	
	
	
	
	
	
	
	

	29.
	Otvoriť účtovné knihy NM, a. s., ku dňu jej vzniku a viesť podnikateľské účtovníctvo (podvojné účtovníctvo) 
	NM, a. s.
	
	
	
	
	
	
	
	
	

	30.
	Emitovať akcie NM, a. s., a zabezpečiť ich registráciu v Centrálnom depozitári cenných papierov SR - budú emitované zaknihované akcie na meno s obmedzením prevoditeľnosti akcií (tak, aby si štát v prípade prevodu akcií zachoval min. 51 % akcií v NM, a. s.)  100% vlastníkom akcií bude štát zastúpený MV SR
	NM, a. s.
	
	
	
	
	
	
	
	
	

	31.
	Vypracovanie znaleckého posudku k dátumu vzniku akciovej spoločnosti NM, a. s., ktorým sa potvrdí základné imanie a vysporiadajú sa rozdiely v hodnotách základného imania vzniknuté medzi dátumom založenia a dátumom vzniku akciovej spoločnosti NM, a. s.
	NM, a. s.
	
	
	
	
	
	
	
	
	

	32.
	Do 7 dní od zrušenia NsP MV SR oznámiť túto skutočnosť  MF SR podľa § 21 ods. 14 zákona č. 523/2004 Z. z 
	MV SR
	
	
	
	
	
	
	
	
	

